Á kóan bɔ́n bə́ Ísraɛ̂l bə́sə bə́ ngáman kóan á Silo, ńdɔ̄ bə́ ngáman lóŋ ébə̌m mə́tóbán étēde; ású ńnam ósə̄ ó ngábə́ bɔ ǹkuán á mɔ́. 2Hədá məndá mə́ bod mə́ ngálígī á Ísraɛ̂l zamgbál, á má ndzí kig bi é ngab sí dzabá. 3Ńdɔ Yosué á ngādzó ai bɔ́n bə́ Ísraɛ̂l nâ: “A kələ kwí ábǒg áfē myāyi bɔ élɛ̌s ákə̄ nɔŋ é sí Ńtondôbə, Zambá běsōá, á ngāvə́ mínā ?” 4Tóbán bod bə́lɛ́ á ndá bod ésə nə́ mə́ lom bɔ́ bə́ kə̄ báyēn ńnam bə́ tóán yəm ngab məndá mə́ bod, bə́ dúgán ma sɔ́ tíē ndɔ́ŋ yā étē. 5Bâyi kab sí ngab zamgbál, bɔ́n bə́ Yúda bâyi laŋan ai é sí yǎ á ńkiɛ́, ébá bə́ Yósəb é sí yǎ âkoé. 6Myǎyi mǎn tág ngab zamgbál ésə mí sɔ́ ai ma dzɔ mú, ḿból yə̄ nâ mə́ bwe ngám ású dáán, á mís mə́ Ńtondôbə, Zambá wāān, étēde há. 7Ḿfág bɔ́n bə́ Lévi, bâyǐ kig bǐ ngab á zāŋ dzāān: ngab sí dzábá é nə nâ bə́ nə bəfada bə́ Ńtondôbə. M̀fág Gad, bân Rúben ai efas ndá bod Manasé, bə́ ngábi yǎ é ngab sí dzābá á Yórdan á yād, á ńtólē dzób, ényí Mósɛs, etúgā Ńtondôbə, a ngávə́ bɔ̄.” 8Ńdɔ̄ hḿ é bod bá bə́ ngákódō á sí bə́ kə́ə́. Yosué á ngābéndē é bod bə́ kələ tág ngab sí nyé nâ: “Kaŋán, mǐ wūlū á sí tě ésə mǐ dúgán zu ábə ma, eyɔ̌ŋ te mǎyi bwé ngám á Silo há, á mís mə́ Ńtondôbə.” 9Ńdɔ̄ é bod bá bə́ ngátíe, bə́ wūlú sí tě ésə bə́ táág ngab zamgbál anə́ bə̄tísɔn bə́ ngábə́ á kálara, ńdɔ̄ bə́ ngádúgan á ńkān ábə Yosué á Silo. 10Ńdɔ Yosué á ngābwé ngám ású dábá á Silo, á mís mə́ Ńtondôbə, éyə Yosué á ngáman kab bɔ́n bə́ Ísraɛ̂l sí válā, anə́ mod é ngab sí dzīē. Ndá bod Bényamín 11Ndá bod bɔ́n bə́ Bényamín é ngātádi bǐ ngab sí dzyā, anə́ ḿból bibəgá bí ngábə́: sí dzábā ē ngábə́ á zāŋ bɔ́n bə́ Yúda ai bɔ́n bə́ Yósəb. 12Ǹnyie yǎ ḿfág yǎ âkoé á tíege á Yórdan, a bɛ́də ai avɛ̌l Yēríko, âkoé, a bɛ́də̄ á ńkǒl ḿfág yǎ ńyīmbī dzób, ǎ ngakə suan á ńkōd ńnǎm Bet Awɛn.